Ses gestuit wat glo VS-plaasaanval beplan | Maroela Media
Die vuurwapens waarop die polisie beslag gelê het. (Foto: SA Polisie)
Ses verdagtes sou na verwagting Maandag in die landdroshof op Vredefort verskyn op 'n aanklag van die besit van ongelisensieerde vuurwapens en ammunisie.
Die bende is Saterdagnag aangekeer kort voor hulle glo beoog het om toe te slaan op die plaas Goedgedaght, naby Vredefort in die Vrystaat, het brig. Motantsi Makhele, polisiewoordvoerder in die Vrystaat, gesê.
Die polisie het die afgelope naweek inligting gekry oor 'n beoogde rooftog op die plaas wat deur intelligensie-inligting van boere in die omgewing gestaaf is. Lede van verskeie polisie-eenhede waaronder die honde-eenheid, misdaadrekordsentrum, speurdienste en intelligensie-eenheid – asook boere van die omgewing – het twee voertuie voorgelê, 'n wit Hilux-bakkie en 'n rooi Volkswagen Polo.
Die voertuie is deursoek en die polisie het beslag gelê op verskeie vuurwapens. Een daarvan was 'n speelding, het Makhele gesê.
Lt.genl. Baile Motswenyane, Vrystaatse polisiekommissaris, het die gesamentlike poging, en veral die rol wat boere in die omgewing gespeel het, geloof. "Ons beskou enige aanval op ons landbougemeenskap in 'n baie ernstige lig en het misdaad wat in die landbousektor gepleeg word, geprioritiseer. Dié bedryf speel 'n geweldig belangrike rol in ons ekonomie," het Motswenyane gesê.
plaasaanvalle plaasmoorde Vrystaat
Knapgedaan deur die polisie en boere. Het die drek dalk borg gekry en hoe lank sal hulle in aanhouding bly voor hulle ontsnap?
Goeie werk deur boere en polisie.
Tenminste goeie nuus vir slag! Dankie mede boere en ook SAP! Mag daar asb geen ontsnappings en borgtogte wees nie!